पाएं अपने शहर की ताज़ा ख़बरें और फ्री ई-पेपरडाउनलोड करें
दसवीं और बाहरवीं के छात्रों के लिए बड़ी खबर है। माध्यमिक शिक्षा मंडल ने पूर्व में जारी की 500 प्रश्नों वाली प्रश्न बैंक को पूरी तरह से बदलकर नए तरीके से जारी किया है। ऐसे में छात्रों को अब जो प्रश्न बैंक स्कूलों से मिल रही है, उसी के आधार पर आगामी बोर्ड परीक्षाएं होंगी।
कोरोना के चलते फिलहाल स्कूल बंद हैं। ऐसे में बोर्ड परीक्षाओं के लिए माध्यमिक शिक्षा मंडल ने जो प्रश्न बैंक जारी की है, छात्रों को उसकी पीडीएफ फाइल वाट्सएप कराई जा रही है, या फिर स्कूल से प्रिंट उपलब्ध कराए जा रहे हैं। एक-दो विषयों को छोड़कर 10वीं और 12वीं के लगभग सभी विषयों की प्रश्न बैंक जारी कर दी गई है।
रिक्त पदों पर अतिथि शिक्षकों की सेवाएं लेंगे: प्रदेश के सभी शासकीय हाई स्कूल एवं हायर सेकंडरी विद्यालयों में रिक्त पदों के विरुद्ध कार्यरत अतिथि शिक्षकों और नवीन व्यावसायिक शिक्षा के अंतर्गत कार्यरत अतिथि शिक्षकों की सेवाएं मई माह में भी ली जा सकेंगी। आयुक्त लोक शिक्षण जयश्री कियावत के अनुसार कोरोना संक्रमण के कारण शैक्षणिक सत्र 2020-21 की बोर्ड परीक्षाएं संपादित नहीं होने के कारण यह निर्णय लिया है।
बदलाव...अंकों के साथ ही अध्याय के हिसाब से अलग-अलग प्रश्न
नई प्रश्न बैंक को पूरी तरह से बदल दिया गया है। दरअसल, माध्यमिक शिक्षा मंडल ने जो 500 प्रश्नों की प्रश्न बैंक बनवाकर अपलोड करवाई थी, उसमें से पढ़ाई करने के दौरान छात्रों को प्रश्नों का अंकों और अध्याय के हिसाब से वर्गीकरण करने में परेशानी हो रही थी। लिहाजा अब नई प्रश्न बैंक में छात्रों को अंकों के साथ ही अध्याय के हिसाब से अलग-अलग प्रश्न मिल रहे हैं, इससे उन्हें बोर्ड परीक्षा की तैयारी करने में मदद मिल रही है। इससे टीकमगढ़ जिले में हाईस्कूल के 16 हजार 216 और 12वीं के 8 हजार 188 छात्र-छात्राओं को तैयारी करने में आसानी होगी।
इधर...बोर्ड के प्रवेश पत्राें में संशोधन 10 मई तक मान्य, पहले 15 अप्रैल तक थी अंतिम तिथि: माध्यमिक शिक्षा मंडल द्वारा संचालित हाईस्कूल, हायर सेकंडरी, हायर सेकंडरी वोकेशनल और अन्य परीक्षाओं के प्रवेश पत्रों में अब विद्यार्थी 10 मई तक संशोधन करा सकेंगे। पहले इसकी आखिरी तारीख 15 अप्रैल निर्धारित थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva mag_Deva hin_Deva hin_Deva zho_Hant eng_Latn